INTUCH จับมือ “ฮุนได โฮมช็อปปิ้ง เน็ตเวิร์คฯ” ตั้งบ.ร่วมทุนมูลค่า 255 ลบ.
INTUCH จับมือ "ฮุนได โฮมช็อปปิ้ง เน็ตเวิร์คฯ" ตั้งบ.ร่วมทุน “บ.ไฮ ช้อปปิ้ง” มูลค่า 255 ลบ. โดย INTUCH ถือหุ้น 51% เพื่อดำเนินธุรกิจโฮมช้อปปิ้งในไทย
2 เม.ย. 2558

บริษัท อินทัช โฮลดิ้งส์ จำกัด (มหาชน) หรือ INTUCH ระบุว่า บริษัทได้เข้าร่วมทุนกับบริษัท ฮุนได โฮมช็อปปิ้ เน็ตเวิร์ค คอร์ปอเรชั่น (ประเทศเกาหลี) ตั้งบริษัทร่วมทุนในไทยภายใต้ชื่อบริษัท ไฮ ช้อปปิ้ง จำกัด เพื่อดำเนินธุรกิจโฮมช้อปปิ้งในไทย
โดย INTUCH จะเข้าถือหุ้น 51% และฮุนไดฯ 49% คิดเป็นเงินลงทุนในส่วนของ INTUCH จำนวนประมาณ 255 ล้านบาท โดยการลงทุนครั้งนี้ เพื่อเป็นการสร้างแหล่งรายได้ใหม่และเพิ่มขีดความสามารถในการแข่งขันให้กับธุรกิจปัจจุบันและในอนาคต
สำหรับการลงทุนดังกล่าวเป็นในนามของบริษัทย่อย คือ บริษัท อินทัช มีเดีย จำกัด ซึ่งในวันนี้ได้ลงนามสัญญาระหว่างผู้ถือหุ้นกับฮุนได โฮมช็อปปิ้ง เพื่อตั้งบริษัทร่วมทุนดังกล่าว ขณะที่ฮุนได โฮมช็อปปิ้ง เป็นบริษัทโฮมช็อปปิ้งชั้นนำและมีชื่อเสียงในเกาหลี ซึ่งประสบความสำเร็จทั้งในเกาหลีและต่างประเทศ เช่น จีน เวียดนาม เป็นต้น
ทั้งนี้บริษัทร่วมทุนใหม่ ไฮ ช็อปปิ้ง จะมีทุนจดทะเบียน 500 ล้านบาท โดย INTUCH จะถือหุ้น 51% และ ฮุนได โฮมช็อปปิ้ง ถือหุ้น 49% เพื่อประกอบธุรกิจจำหน่ายสินค้าและบริการผ่านสื่อหลากหลายช่องทาง เช่น โทรทัศน์ โทรศัพท์มือถือ คอมพิวเตอร์ผ่านทางอินเตอร์เน็ต สิ่งพิมพ์ แคตตาล็อก และสื่ออื่นๆ
โดยการลงทุนครั้งนี้จะเป็นการสร้างรายได้ใหม่และเพิ่มขีดความสามารถในการแข่งขันให้กับธุรกิจปัจจุบันและอนาคตของกลุ่มอินทัช ที่จะขยายไปสู่ธุรกิจใหม่อื่นๆ เช่น ธุรกิจมีเดีย ธุรกิจอีคอมเมิร์ซ ธุรกิจอีเพย์เม้นต์ เป็นต้น รวมทั้งก่อให้เกิด synergy กับกลุ่มอินทัชและเป็นการขยายการลงทุนที่จะทำให้กลุ่มอินทัชมีการเติบโตมากขึ้น
สำหรับการลงทุนในส่วนของกลุ่มอินทัช จะใช้เงินลงทุนประมาณ 255 ล้านบาท ซึ่งจะชำระเป็นเงินสด โดยแบ่งเป็น 2 งวด ซึ่งอินทัช มีเดีย จะชำระงวดแรกจำนวน 127.50 ล้านบาทภายใน 30 วันนับจากวันที่ลงนามในสัญญา และงวดที่สองจะชำระตามการเรียกให้ชำระทุนชำระแล้วเพิ่มเติมของไฮ ช็อปปิ้ง
ขณะที่ INTUCH จะนำเงินจากเงินทุนหมุนเวียนของบริษัทมาชำระค่าหุ้นเพิ่มทุนให้แก่ อินทัช มีเดีย ซึ่งจะเพิ่มทุนจำนวน 25.5 ล้านหุ้น พาร์หุ้นละ 10 บาท คิดเป็นเงิน 255 ล้านบาท